钦定古今图书集成/明伦汇编/闺媛典/第018卷 > 玉楼春四首 前人
## 钦定古今图书集成/明伦汇编/闺媛典/第018卷 > 玉楼春四首 前人

琼酥酒面风吹醒。一缕斜红临晚镜。小颦微笑尽妖
娆，浅注轻匀长澹净。手挼梅蕊寻香径。正是佳期
期未定。春来还为个般愁，瘦损宫腰罗带剩。

青娥学得秦蛾似。金屋瑶台知姓氏。可怜春恨一生
心，长带粉痕双袖泪。从来懒话低眉事。今日新声
谁会意。坐中应有赏音人，试问回肠曾断未。

红绡学舞腰肢软。巧织舞衣宫样染。织成云外雁行
斜，染作江南春水浅。露桃宫里随歌管。一曲《霓裳》
红日晚。归来双袖酒成痕，小字香笺无意展。

阿茸十五腰肢好。天与怀春风味早。画眉匀脸不知
愁，殢酒熏香偏称小。东城杨柳西城草。会合难期
如意少。思量心事薄轻云，绿镜台前还自笑。